Vruntlike grote tovorende. Willet weten, leven vrundes, dat ik myt den Russen sy ens geworden van mins leven heren, des koninges, gnade wegen, dat se durg mins heren water edder land nicch vorder varen solen den to Wiborg wan dusseme jare. Dergeliken bidde ik oc jw, dat gy des myden unde nicch vorder durg mins heren water edder land generleye handlinge myt en to hebbende den to Wiborg. Unde we syk wet myt mins leven heren gnade anners nicch den redlikheyt wttostaende unde wil to Wiborg komen, myt den Russen kopslagen edder generleye handteringe hebben, he scal Gode unde my willekomen syn unde scal rekt unde alle redelikheyt weddervaren. We dar oc boven doen wil, he mak et doen wpp syn egen eventur. Darmede bevele ik jw deme almekthigen Gode. Gescreven to Borga an sunte trinitatis dag anno Domini xxvj. By my Kersten Niclisson, rytther. Adress: An den menen kopman tho Revel kome dusse breff myt werdicheit etc.